
1. Naš episkopat po drugi put upućuje svoju učiteljsku 
riječ o enciklici pape Pavla VI »Humanae vitae« o postanku 
i širenju ljudskoga života. Ta je učiteljska riječ upravljena 
u prvom redu svećenicima: ispovjednicima, propovjednici¬ 
ma i katehetama. Biskupi bi ipak željeli da ova knjižica 
dođe u svaku našu katoličku i uopće kršćansku obitelj, u 
ruke svakog katolika i kršćanina, pače i u ruke svakog čo¬ 
vjeka dobre volje. Papa je, a s njime i naši biskupi, dao 
nauku koja vrijedi ne samo za katolike nego i za sve kršća¬ 
ne, za sve one koji vjeruju u jednoga Boga, pa i za svakoga 
čovjeka zdrava razuma koji želi da se drži naravne etike 
u svom bračnom i predbračnom životu. Papina se encikli¬ 
ka, a s njome i ova Poruka naših biskupa, temelji na pri¬ 
rodnom moralnom zakonu pa prema tome vrijedi za sva¬ 
koga čovjeka. 

2. Nipošto ne možemo odobriti mišljenje onih koji kažu 
da se Papina enciklika temelji na aristotelovskom tumače¬ 
nju pojma » naravi « i »naravnog zakona« i da zato nauka 
u toj enciklici, a prema tome i u ovoj Poruci našeg episko¬ 
pata, ne bi bila sigurna. Takva kritika ide, u stvari, za tim 
da zaobiđe i Papinu poslanicu i ovu Poruku. Papa Pavao 
VI nije uzeo pojam » naravi « iz Aristotela ili iz bilo koje 
filozofije, nego iz zdravog općeg shvaćanja ljudi svih vre¬ 
mena. Riječ » narav« i »naravni zakon« u Papinoj enciklici 
i u ovoj Poruci ima značenje koje im daje svaki čovjek 
zdrava razuma, bilo kojem vremenu i bilo kojoj kulturi on 
pripadao. Jedini uvjet da možemo shvatiti riječ »narav« 
jest taj da riječi dademo stvarno značenje i objektivni, a 
ne subjektivni sadržaj. Ako netko kaže da »narav« neke 
stvari označuje ono što ta stvar znači za čovjeka, a ne ono 

što je ta stvar u sebi, onda prelazimo u čisti subjehtivizam, 
onda uopće imenice ne znače ništa, nego samo puko ime 
bez sadržaja. U tom slučaju nećemo moći rastumačiti ni 
druge vjerske istine objavljene od Boga i definirane od 
Crkve, kao što su istine o trima božanskim osobama, o jed¬ 
noj osobi i dvjema naravima u Kristu, o stvarnoj Isu¬ 
sovoj nazočnosti u Presv. Oltarskom sakramentu, o na¬ 
ravnom zakonu itd. 

Crkva nas ne obvezuje da se u tumačenju i vjerovanju 
vjerskih istina pridržavamo Aristotelove, Platonove ili sko- 
lastičke filozofije, nego one y>vječne filozofije «, koja se te¬ 
melji na zdravom čovječjem razumu i na postojanju objek¬ 
tivne, izvanrazumske stvarnosti koju razum barem donekle 
može upoznati te pojmovima i riječima izraziti. Zato naši 
biskupi podržavaju nauku Papine enciklike u cijelosti i bez 
kolebanja. 

3. Naš episkopat u svojoj Poruci ne može odobriti dvo¬ 
smisleno načelo po kojem bi kontracepcija bila uvijek ne¬ 
red, ali ne bi bila uvijek grijeh. Neizravna, s pravim razlo¬ 
gom dozvoljena kontracepcija nije ni nered ni grijeh, a iz¬ 
ravna kontracepcija objektivno je uvijek grijeh jer nije ni¬ 
kada dozvoljeno učiniti zlo, pa ni malo zlo, da se postigne 
dobro. 

4. U Čl. 32. Poruke našeg episkopata govori se o pojedi- 
načuo j savjesti koja bi mogla privremeno biti u nesa¬ 
vladivoj zabludi s obzirom na crkveni autoritet u ovoj stva¬ 
ri. Takva nesavladiva zabluda u pojedinačnoj savjesti s ob¬ 
zirom na crkveni autoritet moguća je danas osobito zato 
fto imamo raznih tumačenja o crkvenom autoritetu u kato¬ 
ličkim časopisima i katoličkim knjigama, koje su ponajce-^ 
šće napisali renomirani crkveni pisci. Događa se da Biskup 
ske konferencije nešto jednodušno zaključe, a katoličke no¬ 


vine taj zaključak, mirne savjesti, odmah napadnu. Nasilna 
kontestacija danas pogađa papinski, biskupski i svećenički 
autoritet. Budući da je dakle danas vrijeme krize crkvenog 
autoriteta, moguće je da se netko, bez svoje krivnje, nađe u 
zabuni i dođe u nesavladivu zabludu s obzirom na jasne 
'odredbe pape Pavla VI i našeg episkopata o prenošenju i 
širenju ljudskoga života, misleći da ga te jasne odredbe ne 
obvezuju u savjesti. 

Takvu nesavladivo pogrešnu savjest ispovjednik treba 
da uvaži, kažu naši biskupi, i da postupa s pokornikom u 
duhu pastorala milosrđa koji nam naređuje papa Pavao VI 
uz slijedeće uvjete: 

da pokornik protiv ncmčavanja crkvenog učiteljstva 
javno ne govori i ne piše, 

da se ozbiljno trsi kako bi svoju savjest formirao po 
nauci Enciklike. Svaki naime katolik mora znati da je za - 
kon objektivna norma morala i da se svaka savjest mora 
prilagoditi objektivno vrijednom zakonu. Dosta je znati da 
takav zakon postoji pa da nastane obveza prilagođivanja 
savjesti tom zakonu. Ispovjednik, dakle, mora biti danas 
milosrdan prema onima koji lutaju, ali mora nastojati sve 
savjesti poučiti o crkvenom autoritetu. Ako se netko nakon 
stanovitog vremena ne bi htio pokoriti zakonitom crkve¬ 
nom autoritetu, ne bi mogao dobiti odrjesenje. Duljinu toga 
vremena treba uzeti prema prilikama samoga pokornika, to 

jest prema tome kolika je njegova zabuna o crkvenom au- 
toritetu. 

5. Papina enciklika »Humanae vitae« tako je važna da 
su o njoj napisali svoja tumačenja mnogi suvremeni teolozi 
i većina Biskupskih konferencija svijeta. Neka su od tih 
tumačenja uspjelija, neka manje uspjela. Nisu jednako us¬ 
pjela ni sva tumačenja pojedinih Biskupskih konferencija 
svijeta. 

Ta razna, koji put u nekim važnim pojedinostima su¬ 
protna tumačenja o enciklici »Humanae vitae« koja dolaze 
do nas, mogla bi kod naših svećenika i vjernika izazvati 
zabunu. Stoga treba imati na umu da se mi moramo držati 
u teoriji i praksi nauke pape Pavla VI i tumačenja naših 
biskupa. Za našu lokalnu Crkvu ne vrijede ni tumačenja o 
HV raznih privatnih teologa, pa ni iz naše zemlje, ni tu¬ 
mačenja raznih svjetskih Biskupskih konferencija, nego tu¬ 
mačenje naših biskupa kako je izneseno u ovoj Poruci. 

6. Napominjemo da su naši biskupi ovu Poruku dugo i 
pomno izrađivali i da su je u određenoj fazi dali na raspra¬ 
vu plenarnoj sjednici Vijeća za nauku vjere BKJ. 

U Zagrebu, dne 18. veljače 1970. 

Predsjedništvo Vijeća za nauku vjere pri BKJ: 

dr Frane Franić, nadbiskup splitski, v. r. 
dr Jožef Pogačnik > nadbiskup ljubljanski, v. r. 
dr Smiljan F. Čekada, nadbiskup vrhbosanski, v. r. 

Uvod 


Draga braćo svećenici, 

1. S Plenarne skupštine u Zagrebu upravili smo 11 
hstopada 1968 godine posebno pismo u kojem smo 
preporuah i ukratko rastumačili smisao enciklike pape 
Pavla VI o prenošenju ljudskog života. U tom svom 
Pismu mi smo prihvatili Papinu encikliku u njezinoj 
doktrinarnoj, moralnoj i pastoralnoj cjelini i u svim 
njezinim dijelovima. Mi smo vam tada preporučili da 
se točno držite u svom pastoralnom radu načela koja 
propovijeda ta enciklika, iako su ona često protivna 

?rTntT ?° ga SVijeta - Sada vam žeIimo da *i malo 
sire pastoralne upute o tome kako ćete postupati na 

propovjedaonici, u katehetskim poukama i u ispovje- 
a tumačenju i primjenjivanju istina i praktič- 
- puta koje se nalaze u toj enciklici. Istine i upute 
o kojima vam želimo govoriti nalaze se osobito u tre¬ 
ćem dijelu Enciklike. 

2. Između doktrinarnog i pastoralnog dijela Encikli¬ 
ke postoji neraskidljiva veza, kao što postoji neraskid- 
Ijiva veza između učiteljskog i materinskog poslanja 

vrv VC ' , Uz t UC no bl netko Prihvatio teoretski dio Enci- 
hke ako bi u praksi svaki put našao neki izlaz da izi- 

w ? aUku Enciklike ‘ Morija i praksa mo¬ 

raju biti organski povezane, kao što su u čovjeku po¬ 
vezani um, volja i djelo. Ako između tih čovjekovih 
moći nastane rascjep, onda nastaje rascjep u samoj 
čovjekovoj ličnosti, koja mora biti jedinstvena. 

3 Rješenja koja Papa daje o pitanju prenošenja 
ljudskoga života jesu sigurna. Papa nije tu dao neka 
»mišljenja«, niti je unosio u autentičnu tradicionalnu 
nauku sumnje. Ta su rješenja ujedno dokrinarna i 
pastoralna, a nipošto situacionistička, oportunistička 
ili samo disciplinarna (usp. Pavao VI, Govor vjernici- 

ma, AAS 60/1968) 529 od 31. VII 1968). Papa Pavao VI 
naime »nije dao novu nauku, nego je potvrdio stalnu 
moralnu kršćansku nauku, koju su naučavali sveti oci 
od prvih stoljeća i koju kršćanski teolozi uče i danas.« 
(usp. Pismo biskupa Jugoslavije, Zagreb, 1968. t. 4). 

4. Papa je govorio u ime čitave Crkve svim kršćani¬ 
ma i svim ljudima dobre volje. 

Stoga treba da svi upoznaju njegovu nauku, koja na 
doktrinarnom i moralnom polju obvezuje svakoga. A 
budući da svi kršćani moraju biti aktivni članovi Crkve, 
to su svi pozvani da šire nauku Pavlove enciklike. 

Mi biskupi s Papom na čelu pozvani smo da auten¬ 
tično tumačimo nauku o prenošenju ljudskog života, 
a svi vjernici, posebno svećenici, pozvani su da tu na¬ 
uku šire u ovom svijetu, koji tu nauku tako teško pri¬ 
ma. 

Teškoća i životna važnost te nauke poseban su raz¬ 
log zbog kojega se moramo još više truditi da tu nau¬ 
ku bolje upoznamo i da je marljivije širimo. 

5. To su osobito dužni kršćanski bračni drugovi. 
To je njihov posebni milosni dar (karizma) koji im si¬ 
gurno u naše vrijeme daje Duh Sveti. Oni osobito pri¬ 
mjerom treba da šire tu nauku. Enciklika piše ovako: 
»Između plodova koji sazrijevaju u nastojanju da se 
očuva vjernost božanskom zakonu jedan je od najdra¬ 
gocjenijih: želja koju nerijetko osjećaju sami bračni 
drugovi da drugima saopće svoja iskustva. I tako se 
taj novi i veoma važan oblik apostolata uklapa u širo¬ 
ki okvir apostolata laika. Taj se apostolat vrši između 
onih koji žive bračnim životom. Oženjeni treba da bu¬ 
du apostoli oženjenih. čini se da je baš taj oblik apo¬ 
stolata danas najprikladniji« (HV, 5. 26). 

Ta posebna karizma oženjenih temelji se na sakra¬ 
mentu ženidbe i na iskustvu. Oni imaju milost koja ih 
na poseban način prosvjetljuje da bolje shvate pitanja 


bračnoga i obiteljskoga života. Malo tko to može tako 
dobro shvatiti kao oni i nitko to ne može tako dobro 
bračnim drugovima rastumačiti kao oni. Stoga je to 
najveći poziv bračnih drugova u naše vrijeme. 

- /. Cjelovitost nauke 

6. Biskupi, svećenici, oženjeni i neoženjeni vjernici 
dužni su tumačiti i širiti nauku Enciklike u njezinoj 
doktrinarnoj i praktičnoj cjelovitosti. Nije nikome do¬ 
pušteno širiti samo jedan dio te nauke, ili je čak iskri¬ 
vljivati. Sam se papa Pavao VI često tuži na kriva 
tumačenja svoje enciklike. Mi moramo gledati što go¬ 
vori Papa, a ne što govore ili pišu bilo koji privatni 
teolozi, ako vidimo da iskrivljuju Papinu nauku. Ne 
dajmo se pri tom zavesti bilo kako zvučnim imenima. 
Ljubav prema istini, i ništa drugo, mora nas voditi u 
tumačenju i širenju te nauke, a ne egoistične sklonosti 
da svoj život učinimo lakšim, ili da se suviše prilagodi¬ 
mo svijetu. Ovdje kao i drugdje ne smije se ići lini¬ 
jom manjeg otpora, nego linijom cjelovite istine kako 
se nalazi izražena u Papinoj enciklici. 

7. Radi toga treba najprije čitati tekst Papine enci¬ 
klike. često se šire kriva tumačenja Enciklike baš zato 
što ljudi ne čitaju, ili barem ne čitaju dovoljno pažlji¬ 
vo, samu Encikliku. Izabrati pojedine njezine dijelove 
koji se sviđaju i onda o tim dijelovima govoriti i pisati 
nije način na koji se služi istini. Sveti Otac o tome ova¬ 
ko govori: »Najveću ćemo ljubav prema dušama poka¬ 
zati ako ni u čemu ne umanjimo spasonosnu nauku 
Kristovu« (HV, t. 29). 

8. Cjelovitost Papine enciklike može se jedino shva¬ 
titi u svjetlu bračne ljubavi, kako ju je rastumačio i 
II vatikanski sabor. Papina se enciklika, naprotiv, ne 
može ni pravo shvatiti ni pravo primijeniti u život ako 

je ne shvatimo baš u tom pozitivnom svjetlu cjelovite 
bračne ljubavi, koja dolazi od Boga i k Bogu vodi. Tak- 
vim ćemo tumačenjem mnogo lakše ljude osvojiti za 
nauku Enciklike. Papa pokazuje uzvišenost ljudske lju¬ 
bavi, koja se seksualno izražava u braku i u bračnim 
odnosima. U temelju nauke Humanae vitae stoji pot¬ 
puna vizija čovjeka, sastavljena od duše i tijela, u per- 
spektivi njegove zemaljske egzistencije i određenja za 
vječni život. U toj perspektivi pokazuje se bračna lju¬ 
bav kao odraz ljubavi Božje u ljudima koja sjedinjuje 
bračne drugove međusobno i ujedno s Bogom. Ta je 
ljubav neraskidl j ivom vezom vezana sa stvaratelj- 
skom Božjom ljubavi, tako da svaki pojedini bračni 
čin, kako kaže Papa, mora biti otvoren prema životu. 
Bračna ljubav po svojoj vlastitoj naravi upravljena je 
na to da produži sama sebe, ukoliko je ona sjedinjenje 
dvaju tjelesa i dviju duša, to jest dviju osoba, određe¬ 
no za prenošenje života i za rađanje djece, koja su 
»najizvrsniji dar braka« (HV. t. 9). 

U tome je veličina bračne ljubavi koja sjedinjuje 
dvije osobe u svjesnom osjećaju volje. Taj je osjećaj 
duboko ljudski i, posvećen milošću, dobiva božansku 
vrijednost. 

9. Zbog cjelovitosti naše pouke u katehezi i ispo- 
vjedaonici moramo se sjetiti onoga što je dopušteno 
i što je zabranjeno u ovoj enciklici. 

Tu valja spomenuti dva moralna načela. Najprije 
klasično načelo o činu s dvostrukim učinkom. Po ovom 
načelu dopušten je neizravni pobačaj, neizravna steri¬ 
lizacija, pa i neizravna upotreba kontracepcijskih sred¬ 
stava. Enciklika kaže: »S druge strane, Crkva ne sma¬ 
tra nedopuštenom upotrebu načina liječenja koji su 
potrebni za liječenje bolesti tijela, iako bi odatle na¬ 
stalo, makar predvidivo, sprečavanje plodnosti, pod 
uvjetom da to sprečavanje ni iz kojeg razloga ne bude 

izravno namjeravano« (HV, t. 15). Dopušteno je dakle 
uzeti odgovarajući lijek, na primjer radi regulacije po¬ 
sve neuređenog mjesečnog ciklusa, radi odgađanja ovu- 
lacije prije koncertnog ili sportskog nastupa, putova¬ 
nja ili ispita, vjerojatno i za vrijeme dojenja radi nor¬ 
malizacije funkcija organizma. 

' Drugo načelo odnosi se na opravdanu, pravičnu sa¬ 
moobranu. Dopušteno je dakle uzeti sredstvo da se že¬ 
na može obraniti pred nepravednim napadačem, na 
primjer pred nasilnikom. 

Valja dobro zapamtiti da se u tim slučajevima 
sprečavanje začeća ne namjerava, nego samo dopušta. 

10. Nije nipošto dopušteno uzimati kontracepcijska 
sredstva kao manje zlo u slučaju takozvanog sukoba 
dužnosti. Može se naime dogoditi da roditelji ne mogu, 
pa i ne smiju, imati više djece. To je jedna dužnost. 
Druga je dužnost podržavati bračnu ljubav bračnim 
činima, jer bi bez toga bračna ljubav i s njom sam 
brak mogli doći u opasnost. Između tih dviju dužnosti: 
ne imati više djece i sačuvati brak, neki drže da je ve¬ 
ća dužnost sačuvati brak, pa onda tvrde da je nemo¬ 
guće sačuvati brak pomoću periodičnog uzdržavanja, 
te u tim slučajevima dozvoljavaju upotrebu kontra¬ 
cepcijskih sredstava kao manje zlo. Mi pak držimo 
da nije dopušteno činiti zlo da se postigne dobro. U 
tim i sličnim slučajevima jedino dopušteno sredstvo 
da se podržava bračna ljubav i tako spašava sam brak 
jest periodično uzdržavanje i vršenje bračnoga čina u 
neplodnim danima. 

11. Još je manje dopušteno uzimati kontracepcijska 
sredstva pod isprikom da se, kako neki hoće, pojedini 
čini bračnog života podređuju njegovu totalitetu, pa 
stoga tobože svaki bračni čin ne bi morao biti direktno 
upravljen k životu i prokreaciji: dosta bi bilo da to 
bude indirektno, tj. tim što je brak kao takav plodan, 

a bračni čin izraz plodne bračne ljubavi. No takvo se 
tumačenje protivi samoj prirodi roditeljske moći kao 
takve (HV, t. 13), pa prema tome i prirodi samog 
bračnog čina kao takvog. 

12. Neki su rekli da se papa Pavao VI umiješao u 
pitanje koje ne spada pod njegovu kompetenciju, jer 
da Crkva ima da sudi o objavljenim istinama, a ne o 
istinama prirodnog reda i zakona. 

Naprotiv, istina je da je Papa neprevarljiv učitelj ne 
samo objavljenog Božjeg zakona nego i prirodnog mo¬ 
ralnog zakona, u koji baš spadaju zakoni o prenošenju 
ljudskoga života. Te istine prirodnog moralnog zako¬ 
na usko su povezane s objavljenim istinama, kao što 
je povezan temelj neke zgrade sa samom zgradom 
koja na njemu počiva i od njega dobiva svoju čvrstoću 
(usp. Rim 1, 18 — 20). 

Pa iako papa Pavao VI ne iznosi u svojoj enciklici 
nauku o prenošenju ljudskoga života kao dogmu, de¬ 
finiranu s katedre, ipak je donosi, u njezinim bitnim 
crtama, kao posve sigurnu i autentičnu (doctrina cat- 
holica). Pitanje je naime da li se istine prirodnog reda 
mogu definirati i onda vjerovati kao dogme. Neki to 
dopuštaju, a neki ne. Stoga je Papa u tom oprezan te 
ne definira s katedre kao dogmu nauku svoje enciklike, 
ali nas dovoljno jasnim riječima uči da on tu nauku 
predaje kao nauku u koju nije dopušteno sumnjati i 
koju treba držati ako se hoćemo spasiti. 

13. Papa dapače povezuje prirodni moralni zakon o 
prenošenju ljudskog života sa samom Objavom Bož¬ 
jom, kada npr. kaže da je taj prirodni moralni zakon 
»prosvijetljen i obogaćen božanskom objavom« (HV, 
t. 4). Enciklika ne prelazi ni preko Svetog pisma, kako 
bi se moglo na prvi mah učiniti. Više od trećine bilje¬ 
žaka jesu citati iz Sv. pisma. Principi o Božjem pozivu 
i određenju čovjeka uopće, i posebno u bračnom životu. 

na kojima se osniva Enciklika, nalaze se u biblijskim 
naukama. Napokon, Enciklika se poziva, kao i II vati¬ 
kanski sabor, na encikliku pape Pija XI »Časti con- 
nubii«, u kojoj izričito stoji napisano da je ta nauka o 
prenošenju ljudskog života bila »od početka predana i 
nikada nije bila dokinuta« (AAS, 22/1930/560). 

Prema tome, istine koje se nalaze u Enciklici spa¬ 
daju na objektivni moralni red kojemu se svatko mo¬ 
ra pokoravati. 

Stoga, ako hoćemo vršiti apostolat tumačenja i pri¬ 
mjera cjelovitog bračnog morala, kako nam ga tumači 
HV, moramo učvršćivati kod vjernika i kod nas samih 
duh vjere, jer samo iz njega može izići pravo i iskreno 
pokoravanje autentičnom crkvenom učiteljstvu. 

II. Jasnoća tumačenja 

14. Kada vjernicima i svojim pokornicima tumačimo 
nauku o prenošenju ljudskoga života i kad je primje¬ 
njujemo na njihove prilike i pojedine slučajeve, mora¬ 
mo paziti na jasnoću izlaganja. 

Da možemo drugima jasno tumačiti, moramo naj¬ 
prije sami dobro razumjeti. Stoga Encikliku treba do¬ 
bro studirati i onda je na jasan i svima razumljiv na¬ 
čin predavati. U ovim stvarima danas možemo biti 
otvoreniji nego što smo bili prije. Bolje da naši vjer¬ 
nici od nas doznaju istinu, nego iskrivljene pojmove 
od onih koji ne vjeruju. Pretpostavljamo naime da su 
te stvari danas svima poznate iz novina, časopisa, tele¬ 
vizije i drugih sredstava društvenog saopćavanja. Ne 
bi bilo lijepo da naš narod propada zato što mi odviše 
šutimo. Zasnivati pastoralne metode o pouci o brač¬ 
nom moralu u katehezama i u ispovjedaonici na šutnji 
i prešućivanju najvažnijih poteškoća i na nepitanju u 
ispovijedima, znači provoditi dvolični pastoral, koji ne 

vodi do izmirenja savjesti s Bogom. Dajemo više puta 
dojam kao da nam je glavna stvar da sami sebe izvu¬ 
čemo iz neprilike, a ne da istinski pomognemo svome 
pokorniku i svome narodu, koji od strašnih zala poba¬ 
čaja i umjetne kontracepcije jednostavno biološki pro¬ 
pada. 

15. Dobro pokornika traži da ispovjednik upozna 
stanje njegove duše. Zato Crkva naređuje ispovjedniku 
da postavi upite u vezi s brojem, vrstom, okolnostima 
grijeha i okolnostima pokornika. 

Upiti se postavljaju ako ima dovoljno temelja da 
se opravdano posumnja da se pokornik, dobronamjerno 
ili zlonamjerno (bona vel mala fide), nije optužio za 
sve grijehe koje mora ispovjediti. Pokornik nije samo 
krivac nego i tužitelj. Zato mu treba vjerovati. 

Mnogo razboritosti treba kod ispitivanja o seksual¬ 
nim grijesima. Pitati treba najpotrebnije. Norme Sv. 
oficija od 16. srpnja 1943. ističu da je bolje na tom 
području manje inzistirati nego pretjerati uz pogibelj 
sablazni. Ipak, kako smo rekli, danas će biti teže pret¬ 
postaviti sablazan nego prije kada nisu bila toliko raz¬ 
vijena sredstva društvenog saopćavan ja. 

Ispovjednik treba da postavlja najprije općenita 
pitanja, npr. da li pokorniku savjest štogod prigovara 
u pogledu bračnih i roditeljskih dužnosti. Ako je po¬ 
trebno, nastavlja se konkretnijim pitanjima. Nikada ne 
valja ispitivati o načinu kako se zloupotrebljavaju bra¬ 
čni odnosi. U krajevima gdje je zloupotreba bračnih 
odnosa općenito raširena ima ispovjednik opravdanog 
razloga da pita o grijehu bračnog onanizma one koje 
ne poznaje. 

16. Ovim ne želimo reći da mora u katehezama i is¬ 
povijedima zalaziti u tehničke pojedinosti bračnoga ži¬ 
vota. Uputimo radije naše vjernike i pokornike na do¬ 
brog i sposobnog katoličkog liječnika, ili pozovimo tak¬ 


vog liječnika u našu crkvu, ili u vjeronaučnu dvoranu, 
pa neka on tamo, izvan službe Božje, rastumači tehnič¬ 
ka pitanja i dade tehničke upute. A imamo već i zgod¬ 
ne knjige o tim pitanjima. Vrijeme pučkih misija zgo¬ 
dno je za takva tumačenja. Trebalo bi, osobito u gra¬ 
dovima, držati redovite tečajeve, barem u jednoj crkvi, 
o problemima bračnog morala. 

Ipak se čuvajmo da svojim neopreznim i nezgodnim 
govorom ili pitanjima ne izazovemo sablazan kod na¬ 
ših vjernika i pokornika. 

17. Jasnoća u tumačenju traži od nas da se držimo 
načela postupnosti. Ne može svatko odmah sve razu¬ 
mjeti. Drukčije se tumači djetetu, drukčije odraslome. 
Na putu shvaćanja istine čovjek nailazi na neke poteš¬ 
koće uma ili volje, koje treba postepeno svladavati. I 
jc tako postupao u povijesti spasenja objavljujući 
nam svoje istine i zakone. 

Apostol dakle mora poštivati psihološke i povijesne 
zakone, mora poštivati stupnjeve i načine duhovnog 
razvoja po kojima se ljudi uspinju prema cjelovitosti 
istine. Istina mora ulaziti u dušu ne samo logikom, kroz 
um, nego i psihološki, prikladnim načinom, kroz srce. 

Treba nam također čekati i na čas milosti. Jer nema 
svaka duša jednaki stupanj milosti, pa ne može svatko 
na isti način i jednakom brzinom svladati teškoće koje 
se suprotstavljaju Božjim zakonima. 

Konkretno govoreći, to znači da moramo iskreno 
priznati teoretske i praktične poteškoće koje susreću 
duše u prihvaćanju nauke na području bračnog mora¬ 
la. Te teškoće ne moraju uvijek izvirati iz egoizma i he¬ 
donizma, kako mi koji put brzopleto propovijedamo. U 
tim teškoćama mogu se skrivati razne predrasude, koje 
se nesvjesno stiču odgojem i koje mogu u nekoj duši 
biti tako ukorijenjene da su za neko vrijeme nesavla¬ 
dive. O svemu tome treba voditi računa prigodom po- 

uka o bračnom moralu i prigodom prosuđivanja težine 
grijeha u ispovjedaonici: da li dati ili ne dati ođrje- 
šenja. 


III . Blagost primjene 

18. »Učite se od mene, jer sam blaga i ponizna srca« 
— rekao je naš Gospodin (Mt 11, 29). 

Naš govor ne smije biti naduven, hladno superio¬ 
ran, agresivan, uvredljiv. Naš autoritet mora izvirati iz 
istine koju naviještamo, iz ljubavi koju širimo, iz pri- 
mjera koji pokazujemo. Čuvajmo se zapovjedničkog i 
nasilnog tona. Budimo strpljivi s ljudima i s njihovim 
slaboćama znajući da smo i sami slabi. Dobro je da 
tražimo u ime Božje cjelovito izvršavanje Božjeg zako¬ 
na, ali budimo svjesni svoje ljudske slabosti. Tražimo 
°d ljudi da vrše zakon Božji i uz najveće žrtve, ali 
pokažimo primjerom da smo i mi spremni podnositi 
najveće žrtve da izvršimo zakon Božji. Inače će naše 
propovijedanje biti prazno i neće donijeti ploda. Mi 
smo samo »sluge« Riječi Božje, »sluge beskorisne« i ni¬ 
šta drugo. Ne osuđujmo teškim riječima drugoga, nego 
radije sudimo sami sebe, a konačni sud ostavimo Gos¬ 
podinu Bogu, pravednom sucu neba i zemlje. 

19. lo ne znači da grijesi protiv bračnog morala, 
konkretno grijesi koji se čine upotrebom umjetnih 
kontracepcijskih sredstava, nisu po sebi, objektivno 
govoreći, teški grijesi. Takva tvrdnja bila bi u suprot¬ 
nosti s naukom Papine enciklike, koja iznosi nauku o 
kojoj ovisi vječni spas duša bračnih drugova. Prema to¬ 
me radi se tu o objektivno teškim obvezama i o objek¬ 
tivno teškim grijesima. Ali možda nigdje nije tako teš¬ 
ko prosuditi subjektivnu krivnju grešnika kao baš na 
ovom području. Mi znademo da je manja osobna odgo¬ 
vornost grešnika ukoliko je jača strast ili napast. Im¬ 
puls seksualnih grijeha toliko je jak, izvire iz takvih 




dubina čovjekova bića da na području ovoga grijeha bi¬ 
vaju oslabljeni čimbenici o kojima ovisi grijeh i težina 
grijeha. Svijest se poremećuje, emotivni elementi slabe 
volju tako da slabi svjesnost i sloboda, pa time grešnik 
ima olakšavajuće okolnosti. Ipak je napisano: »Nemoj¬ 
te se varati! Ni bludnici, ni idolopoklonici, ni preljub¬ 
nici, ni mekoputnici... neće baštiniti kraljevstva Bož¬ 
jega« (1 Kor 6, 9—10). 

20. Na što upućuju ovi podaci moralke? Ovdje je 
za nas najvažnije da svećenik u tim podacima nalazi 
razlog da ne postupa po nekoj matematičkoj mjeri, da 
ne tretira pokornika kao zločinca, nego naprotiv da ima 
obzira prema njegovoj slabosti i da s njim postupa u 
duhu milosrđa, kako je postupao Krist s ljudima dobre 
volje, a slabih snaga. Nije li očito da je božanski Uči¬ 
telj bio veoma strog prema dvoličnim i oholim grešni- 
cima, a vrlo milosrdan prema grešnicima iz slabosti? 

Stoga nam Sv. Otac papa Pavao VI preporuča u svo¬ 
joj Enciklici pastoral milosrđa. To je ono što 
Papa naročito naglašava i što bismo mogli nazvati no¬ 
vim pastoralnim akcentom ove enciklike. 

Zbog toga kršćanski bračni drugovi, kada im sav¬ 
jest predbacuje da nisu bili vjerni zapovijedima o koji¬ 
ma govori Papina enciklika, neka ne gube hrabrosti 
(HV, t. 25); takvi bračni drugovi neka ne izostaju od 
sv. sakramenata ispovijedi i pričesti; naprotiv, neka ih 
u vjeri i poniznosti još češće primaju. Pretpostavlja se, 
dakako, da nastoje s milošću Božjom i svojom dobrom 
voljom živjeti u braku u skladu s voljom Božjom. 

21. Istina je, s druge strane, da su bludni grijesi u 
socijalnom pogledu štetniji i sudbonosniji: potkapaju 
zdravlje pojedinaca, uništavaju obitelji i narode, upro- 
pašćuju zdrave korijene društva. Enciklika na više mje¬ 
sta spominje moralno propadanje (t. 17), rasulo (t. 22) i 
propadanje istinske civilizacije (t. 18) bez bračnog mo¬ 
rala. 

IV. Pouzdanje u riječ Božju 

22. Naša pouka o bračnom moralu i primjena na 
konkretae slučajeve mora se temeljiti na pouzdanju u 
Riječ Božju. Ovdje se radi o velikim i teškim stvarima. 
Ali ako smo uvjereni da mi ne naučavamo svoju ljud¬ 
sku nauku ili mišljenje kojega makar kako velikog te¬ 
ologa, nego doista Riječ Božju koja nam je objavljena 
po našem razumu ili po Objavi Božjoj, a zagarantirana 
po neprevarljivom papinom učiteljstvu, tada najprije 
sami moramo imati pouzdanje u istinitost i korisnost 
te Božje riječi. Događa se naprotiv da se danas rađa 
nevjerica baš u srcima crkvenih učitelja i svećenika. 
Naše mišljenje i naučavan je sve više gubi nadnaravni 
duh, sve više nas zahvaća pretjerana sekularizacija, po- 
svjetovnjačenje, pa nam se čini da su zakoni Božji pre¬ 
više teški i da ih današnji čovjek više neće moći izvr¬ 
šavati. Gubimo vjeru u Križ Kristov. Ta nevjerica sa¬ 
mih svećenika jedan je od izvora krize vjere, a potom 
i krize morala kod naših vjernika. 

23. Mi također često zaboravljamo da Duh Sveti 
djeluje i u dušama vjernika, i u dušama nevjernika. 
Papa nam kaže: »Govorite s pouzdanjem, dragi sinovi, 
tvrdo uvjereni da Duh Božji pomaže crkveno učitelj- 
stvo da pravilno izlaže nauku i da ujedno pomaže vjer¬ 
nicima iznutra rasvjetljujući njihova srca, pozivajući 
ih da dadu pristanak« (HV, t. 29). 

24. Osim toga imajmo na pameti da ljudska duša ni¬ 
je istočnim grijehom u sebi pokvarena, nego je, napro¬ 
tiv, i nakon istočnog grijeha čovjek ostao slobodan i 
sposoban da upozna istinu, da je zavoli i da po njoj 
živi. čovjek kao naravno biće ima sklonost prema istini 
i prema dobroti, pa makar one bile teške. Samo mi tre¬ 
ba da istinu cjelovito, jasno, blago i s pouzdanjem iz¬ 
ložimo, pa ćemo naći pažljivih slušalaca i među sa¬ 

mom omladinom, koja se od nas odbija ne zato što 
ona ne bi bila sposobna za žrtvu, nego većinom zato 
što je mi ne znamo prikladnom riječju i iskrenim pri¬ 
mjerom oduševiti za žrtvu. 

25. Iako čovjek može shvatiti upotrebom samog zdra¬ 
vog naravnog razuma prirodni moralni zakon, pa i u- 
koliko se ovaj odnosi na prenošenje ljudskog života, 
ipak je naš razum zbog istočnog grijeha izvrgnut mno¬ 
gim opasnostima i zasjedama na svom spoznajnom 
putu. Stoga nam u pravo vrijeme tu dolazi u pomoć 
autentično crkveno učiteljstvo kao pravi dar Božji, ko¬ 
jemu moramo iskazivati vanjski i unutarnji posluh u 
interesu svoje vremenite i vječne sreće. 

26. Enciklika nas ni na jedan način ne uči, kao što 
neki misle, da bi samo grijesi počinjeni iz egoizma i 
hedonizma, ili iz zlobe i prezira prema Bogu, bili teški 
grijesi. Naprotiv, trajno upućivanje enciklike na »Časti 
connubii« i druge dokumente kaže sasvim protivno. 

Enciklika ne uči da ne treba poći na svetu ispovijed 
u slučaju kada je posve slobodno i svjesno bila sprije¬ 
čena naravna mogućnost začeća. Naprotiv, Enciklika 
pretpostavlja protivno, to jest poziva da se dolazi »s 
poniznom ustrajnošću k milosrđu Božjem, koje nam se 
dijeli u sakramentu ispovijedi« (HV, t. 25). 

27. Napokon, ne može se reći da Enciklika uči tzv. 
»moralnu nemogućnost«, tj. da onaj zakon koji je mo¬ 
ralno nemoguć zapravo ne obvezuje. Takav se zaklju¬ 
čak temelji osobito na statistikama. Dolazi se npr. do 
statističkih podataka da golema većina bračnih drugo¬ 
va, na ovaj ili na onaj način, upotrebljava kontracep¬ 
cijska sredstva, i onda se zaključuje da je zakon koji 
zabranjuje ta sredstva moralno nemoguć za golemu ve¬ 
ćinu i da onda ne obvezuje. Dobar dio takozvanih ne¬ 
mogućnosti da se vrši seksualni moral ne proizlazi iz 
normalnog stanja ljudske naravi, nego iz umjetno pro¬ 
pagiranoga panseksualizma u današnjem bogatom dru- 

štvu, koji kosi i podriva normalnu snagu ljudi za po¬ 
trebnu spolnu uzdržij ivost. U pokvarenoj atmosferi do¬ 
lazi do opće epidemije. U teško erotiziranoj okolini sla- 
bi otpornost ljudi proti požudi tijela. Pročistimo taj 
zagušljivi zrak trule močvare pa će veliki dio razvikane 
nemogućnosti otpasti, ljudi dobre volje osjećat će da su 
sposobni pomoću Božje milosti za kršćansku čistoću. 
Zar^ nisu apostoli osjećati u starom antiknom 
društvu još težu pokvarenost opće bludnosti? Pa ipak 
su naviještali zakon čistoće i tražili od prvih kršćana: 
»Bježite od bludnosti« (I Kor 6, 18). Tako neki danas 
pretvaraju teologiju u sociologiju. Naravno, to je kriva 
metoda, koja konačno dovodi do teologije mrtvog Bo¬ 
ga. Ali naš je Bog živi Bog koji pomaže izvršavati svoj 
zakon. Enciklika izričito uči da je obdržavanje toga 
zakona doduše teško, ali je moguće (HV, t. 25). 

Enciklika dakle uči »pastoralku strpljivosti« (HV, t. 
29) također u sakramentu sv. pokore. To ona čini zato 
da nas nauči izbjegavati bilo laksizam (pretjerano po¬ 
pustljiv stav) bilo nepravedni i slabo shvaćeni rigori- 
zam (pretjerano strog stav), koji jednako ubijaju duše. 

28. Sve to ne znači liniju manjeg otpora, ne znači 
nedozvoljenu šutnju, ne znači umanjivanje nauke (HV, 
t. 29). Naprotiv taj »pastoral strpljivosti« znači da sve¬ 
ćenik ne smije biti samo sudac, nego u prvom redu 
otac i liječnik duša. Stoga svećenik mora upotrebljavati 
sva dobra sredstva koja ne udaljuju duše. Duše ne 
smijemo nikako napustiti, jer dobar liječnik nikada ne 
napušta svoga bolesnika, ni onda kad se čini da nema 
nikakve nade. 

V. Ođrješenje i pokora 

29. Također smo uvjereni da Enciklika ne uči pas¬ 
toral »bonae fidei« ili »ignorantiae invincibilis« (nesa¬ 
vladivo neznanje) u onim slučajevima kada bračni dru¬ 

govi dobro znaju da je Papa potvrdio tradicionalnu na¬ 
uku, da nije nikada dopušteno izravno upotrebljavati 
kontracepcijska sredstva (HV, t. 14), a oni tu nauku 
neće da prime jer kažu da ne razumiju razloge. Sigur¬ 
no je da se ne može dopustiti pokorniku da krši božan¬ 
ski zakon zato što veli da ne razumije razloge koje 
'Papa navodi za postojanje toga zakona. Taj zakon ob¬ 
vezuje ne zato što ga je crkveno učiteljstvo stvorilo, 
nego zato što ga je proklamiralo. Deklaracija toga zako¬ 
na sa strane crkvenog učiteljstva kategorična je i autori¬ 
tativna i obvezuje u savjesti svakog vjernika, pa se sva¬ 
ka savjest mora nastojati tomu zakonu prilagoditi (usp. 
Pismo biskupa Jugoslavije, 1968, br. 9). 

To sve vrijedi kao princip. 

30. Ipak u pojedinačnim slučajevima moguče su ig- 
norantia invincibilis i bona fides. Papa ne želi dokinu¬ 
ti iz tradicionalne moralke principe o ignorantia invin¬ 
cibilis i o bona fides. Prema tome ostaje pitanje vrlo 
praktične naravi, naime: može li ispovjednik ostaviti u 
pojedinom slučaju bračne drugove in bona fide? Ne 
reagirati, nego ih pustiti da nastave postupati kako po¬ 
stupaju, a da ne uvide da neispravno postupaju? 

Odgovor je općenite naravi. Sv. penitencijarija izjavi¬ 
la je 16. III 1886. da ove grijehe treba tretirati i o nji¬ 
ma ispitivati »aeque ac de aliorum peccatorum morta- 
lium gravitate«, tj. kao i u pitanju drugih grijeha. Bona 
fides u stvarima bračnog morala po sebi je moguća. 
O bračnom se moralu toliko govori i piše da ima mali 
broj ljudi koji o tome ne bi ništa čuli. Svi su katolički 
bračni drugovi bili upućeni u moralna pitanja braka već 
prije vjenčanja. Osim toga bračni moral ubrajamo 
među zapovijedi u kojima nijedan odrastao čovjek re¬ 
dovito ne može za duže vrijeme ostati neupućen. Bona 
fides mogla bi biti npr. kod žene ako je bolesna i ako 


19 




radi po savjetima liječnika; u slučaju kad joj je muž 
posve pijan i uopće se ne brine za djecu; u obiteljima 
u kojima već ima više djece; kad roditelji slabo zara¬ 
đuju; kad je stan malen; kad je žena bolesna ili je već 
imala više carskih rezova; kad bi novo rođenje, prema 
izjavi liječnika, bilo smrtno pogibeljno; kad je ugrožen 
odgoj djece. 

31. Dosljedno tome, prema općem naučavanju mora¬ 
lista, potrebno je reći da je u takvom izvanrednom pri¬ 
mjeru dopušteno penitenta (pokornika) ostaviti in bona 
fide ako ispovjednik predviđa, ili se boji, da će upozo¬ 
renje biti bezuspješno ili da će ono iz nehotičnog (ma¬ 
terijalnog) grijeha učiniti hotičan (formalni) grijeh (iz 
materijalnog grešnika učiniti formalnoga). Ipak, i u tom 
primjeru potrebno je izuzeti slučaj kada bi iz propu¬ 
štene opomene slijedilo veće zlo nego iz upozorenja, npr. 
kad bi zbog toga trpjela zajednica 
ili nastala sablazan. 

32. Papa sam poziva naučenjake da produže istraži¬ 
vanja (HV, t. 24). Ako bi neki katolik imao razborite 
razloge protiv naučavan ja Enciklike, smio bi ove raz¬ 
loge »slobodno i povjerljivo, s poštovanjem i ljubavlju« 
(Lumen gentium 37) predložiti. No, ne bi smio protiv 
nauka Enciklike, ili uopće protiv crkvenog učiteljstva, 
javno govoriti ili pisati. Nije dužan naučavanju Enci¬ 
klike prionuti u sebi (sensu religioso), ali se na svaki 
način mora trsiti da svoju savjest formira po nauci 
Enciklike, jer »kršćani u oblikovanju svoje savjesti tre¬ 
ba da brižno paze na svetu i sigurnu nauku Crkve. 
Njezina je zadaća da načela moralnog reda, što prois¬ 
tječu iz same ljudske naravi, svojim ugledom objavlju¬ 
je i potvrđuje« (Dignitatis humanae, 14). Kroz to vri¬ 
jeme mogao bi se taj čovjek ravnati po svojoj čvrstoj 
dobroj vjeri i mogao bi dobiti odrješenje ili bez ispo¬ 
vijedi ići na pričest. Takav error invincibilis (nesavla¬ 


diva zabluda) bio bi prigodice (per accidens) moguć, 
ali ne može biti pravilo za ravnanje. 

Redovito će ispovjednik postupati tako da penitente 
koji su in bona fide upozori na neispravnost njihova 
postupka. U praksi je potrebno da pazi da penitenta ne 
zavede in bonam fidem svojom šutnjom tamo gdje bi 
morao govoriti, da se čuva da bonam fidem pozitivno 
ne potvrdi, i ako poslije diskretnih pitanja sazna da 
penitent griješi zloupotrebom braka, neka ga upozori. 

33. Nema razloga da se pitanje davanja odrješenja 
na ovom području dramatizira. Mora se postupati kao 
i na drugim područjima, dapače još blaže, suglasno s 
gore iznesenim načelima o redovitim olakšavajućim o- 
kolnostima u vezi s ovim grijesima. Oni koji iz slabosti 
ponovno upadaju u grijeh na ovom polju zaslužuju 
blaži postupak, ali ne oni koji smišljeno, planski, iz 
egoizma griješe. 

Svećenik je dužan pod strogu obvezu raspoloženom 
penitentu udijeliti odrješenje. To je dužan zbog praved¬ 
nosti (can. 886). Pozvan je da uskrati odrješenje jedino 
kada dozna za sigurne smrtne grijehe, pa je poslije 
bezuspješnog pokušaja da penitenta pripravi za odrje¬ 
šenje stekao izvjesnost moralnog reda da je penitent 
nespreman, neraspoložen, npr. ako svjesno i hotimično 
odbija svaki opoziv grijeha, svako ozbiljno nastojanje 
da se popravi. Jer treba razlikovati »nastojanje da će 
se popraviti« od uspjeha u tom nastojanju. Vrlo do¬ 
bro se može spojiti nastojanje da će se popraviti i 
predviđanje, dapače i neko uvjerenje, da u tom neće 
posve uspjeti, nego da će ponovno pasti. Ako penitent 
predviđa da će pasti, dapače ako je i siguran da će 
pasti, ali u času ispovijedanja iskreno opoziva što je 
učinio, te iskreno obećaje da će nastojati da se popra¬ 
vi, to je dovoljno da mu ispovjednik dade odrješenje. 
Ispovijed je u prvom redu sakramenat Božjeg milosr- 

đa. Uostalom, olakšavajuće okolnosti u vezi s težinom 
grijeha u isto vrijeme su smjernice ispovjedniku da 
lakše konstatira prisutnost dobre volje u penitentu, a 
time i dovoljnog raspoloženja da mu udijeli odrjesen je 
— barem uvjetno (sub conditione). 

34. Kod recidivnih grešnika protiv bračne čistoće ne¬ 
ka se ispovjednik uvjeri o tome jesu li penitenti kod 
prijašnjih ispovijedi imali dovoljnu dispoziciju, često 
se naime ispovijedaju iz navike, bez pravog kajanja i 
čvrste odluke. U takvim slučajevima neka im ispovjed¬ 
nik pomogne da prijašnje ispovijedi ponove i neka ih 
disponira za odrješenje. 

35. Može se dogoditi da je penitent dvojbeno ras¬ 
položen. Ako ta dvoumica dolazi od penitentove slabe 
volje za bilo kakvim popravkom i poslije ispovjedni- 
kova nastojanja da ga raspoloži, neka mu ispovjednik 
predoči kako je bolje za njega, penitenta, da mu od¬ 
godi odrješenje dok ne bude dovoljno raspoložen. 
Blaže će postupati s penitentom kod kojega otkriva 
dvojbeno raspoloženje ako ovaj uviđa svoju slabost, 
jakost napasti, težinu okolnosti. U tom slučaju peni¬ 
tent bi možda, neodriješen, upao u očaj, malodušje. 
A sjetimo se da je sakramenat ispovijedi za ljude, da 
ih izdigne iz njihove slabosti, da ojača dobru volju. 
Zato neka takvog slabića ispovjednik osokoli, i ako je 
konstatirao doista dvojbeno raspoloženje, neka mu 
udijeli odrješenje sub conditione. 

36. Teško je pojmiti da penitent dolazi na ispovi¬ 
jed, pravilno se ispovijeda, nastoji kršćanski živjeti 
a da ispovjednik neće moći u njemu pobuditi onaj 
minimum pokajanja, dovoljan da konstatira u njemu 
dobro raspoloženje te da mu udijeli odrješenje. Ne¬ 
ćemo li reći da je i s ovog gledišta problem ispovijedi 
često problem ispovjednika? Neka nas to uozbilji i 
potakne na stalni kontakt s naučavanj em crkvenog 

učiteljstva da budemo, svjesni svoje slabosti, ipak do¬ 
stojni djelitelji božanskog dara oproštenja. 

37. Dobro će biti da svećenici, kad govore o pro¬ 
blemu čistoće i prenošenja života, uporedo s tim is¬ 
taknu i druge kršćanske kreposti koje su s tim u ve- 
zi: prije svega krepost socijalne pravde i potrebu so¬ 
cijalnih reformi, kako to i Crkva čini. I Sveti se Otac 
Pavao VI u enciklici »Humanae vitae« izričito poziva 
i na svoju socijalnu encikliku »Populorum progressio« 
(HV, t. 23). Kad bi u svijetu bilo više prave, djelo¬ 
tvorne, kršćanske ljubavi i društvene pravde, puno bi 
lakše bilo onima siromašnima vršiti kršćanski bračni 
moral. Otpao bi glavni razlog — razlog ili isprika — 
koji se protiv njega navodi. 

38. Kod nalaganja pokore neka ispovjednik bude 
očinski revan. Neka se drži propisa Rimskog obredni¬ 
ka: »Napokon neka mu naloži spasonosnu i prikladnu 
zadovoljštinu, koliko mu nadahne duh i razboritost. 
A mora se obazirati na stalež, prilike, spol i dob po¬ 
kornika, pa i na njihovu pripravnost. Neka pazi da ne 
daje prelakih pokora za teške grijehe, da ne bi veli¬ 
kom popustljivošću postao dionik tuđih grijeha. Neka 
dapače ima na pameti da pokora nije samo pomagalo 
novome životu i lijek bolesti već i zadovoljština za 
prošle grijehe« (Rimski obrednik, III, p. 1, t. 19). 
»Neka nastoji stoga, koliko se može, nalagati pokoru 
protivnu grijesima, npr.: lakomcima milostinju, blud¬ 
nicima postove ili drugo mrtvljenje tijela...« (Rim¬ 
ski obrednik, III, p. 1, t. 20). 

Svršetak 

39. Ima dosta pitanja na području bračnog morala 
koja očekuju rješenje s moralnog gledišta. Jasno je 
rekao Pavao VI (30. VI 1968) da ova Enciklika nastoji 

odgovoriti samo na jedno temeljno poglavlje bračnog 
morala. U njoj se ne nalazi cjelovito razrađivanje to¬ 
ga bračnog morala. To je, tako reći, neizmjerno polje. 

Naučen jaci i teolozi imaju dužnost da crkvenu 
nauku o prenošenju života produbljuju i razrađuju. 
Svećenik pak treba da vjerno slijedi crkveno učitelj¬ 
sko iz sinovskog posluha i religioznog pijeteta. 

40. Moramo također, mi svećenici, a osobito duhov¬ 
ni pastiri i ispovjednici, uvijek biti svjesni da je pi¬ 
tanje kršćanskog služenja brakom zapravo samo je¬ 
dan od logičnih zaključaka kršćanske nauke o seksu¬ 
alnoj čistoći i o svrsi spolnog nagona, u braku i izvan 
braka. Tko kršćansku čistoću i kršćanski brak tako 
shvaća (po nauci Evanđelja i apostolskih poslanica: 
Mt 19,3 — 12; 22,29 — 30; Mk 10, 2 — 12; 12,24 — 25; 
Lk 16,18; 20,34 — 36; 1 Kor 6,15 — 7,40; Ef 5,22 — 33), 
puno će lakše uzimati na sebe i terete braka, pa i ob¬ 
vezu uzdržijivosti kad je od njega traže svetost brač¬ 
ne veze i ono što danas nazivamo odgovornim očin¬ 
stvom, odnosno materinstvom. A to moramo vjernici¬ 
ma dati mi svećenici općim odgojem za čistoću i za 
idealno shvaćanje braka: prije svega u mladim, pred- 
bračnim godinama, ali onda i dalje, kroz čitav život. 
I u katehetskoj vjerskoj pouci, i u propovijedanju ri¬ 
ječi Božje, i u ispovijedi, i u individualnim pastoral¬ 
nim kontaktima, a osobito pri pouci zaručnika pred 
vjenčanje. Treba da kršćanskoj omladini i vjernicima 
uvijek iznova stavljamo pred oči kako spolni i erotič¬ 
ni momenat u životu nije sam sebi svrhom, nego da 
on, po Božjim osnovama, mora da služi višem idealu 
braka, posvećenog izvora novih života, i obitelji, te¬ 
meljne prastanice društva, te da je stoga sentimental¬ 
na i senzualna ljubav uvijek vezana uz objektivne nor¬ 
me morala i da joj je konačno svrha nesebična ljubav 
davanja. 

